### Beslutning

Fremsendes til Sundheds- og Omsorgsudvalget til behandling i henhold til beslutning i byrådets møde den 2. december 2020.

Sundhed og Omsorg ønsker med den nye organisering, at:

* Borgerne oplever altid at være i centrum, at hjælpen er sammenhængende og overgangene så få og gnidningsfrie som muligt.
* Borgerne skal opleve at få hjælp, når der er behov.
* Borgerne skal opleve at målet er mest mulig selvhjulpenhed og uafhængighed af kommunen.
* Borgerne skal opleve flere fællesskaber i lokalcentrene.
* Skabe entydige ansvarsområder med tydelig ledelse og med fokus på driften.

Det tydelige fokus på driften og den klare ansvarsfordeling sikrer en stærkere driftsledelse på alle niveauer, hvilket går igen på medarbejderniveauet, der får ansvar for hver deres målgruppe.

Det skaber en klar og entydig opgavefordeling, så borgerne får bedre forløb.

Det er desuden målet, at den tydelige ansvarsfordeling og entydige fokus på udvikling af driften vil styrke arbejdet med kulturændring og et forbedret pårørendesamarbejde.

Samtidig skal området håndtere de stadigt stigende udfordringer, der er og kommer fremadrettet:

* Antallet af ældre og ældre med plejebehov er stigende.
* Behovet for rehabilitering er stigende, og det samme er behovet for at bidrage til, at ældre bliver mere selvhjulpne.
* Kompleksiteten i plejen er øget, da der er et stigende antal borgere med demens, handicaps og multisygdom.
* Flere borgere udskrives tidligere og med komplekse sygeplejefaglige behandlingsbehov.
* Kravene til det faglige niveau er stigende.

Sundhed og Omsorg konstaterer på den baggrund et behov for at ændre på den nuværende organisering af magistratsafdelingen.

Organiseringen skal understøtte en større gennemsigtighed i forhold til ansvarsområder og fokus på driften. Der er identificeret særligt fire områder, hvor det skal ske:

1. Driften af plejehjem.
2. Driften af hjemmeplejen.
3. Driften af de kommunale sundhedsenheder og hele den sundhedsfremmende og forebyggende indsats.
4. Driften af lokalcentrene.

For at styrke driften og tydeliggøre ansvarsfordelingen for de fire områder, samt for at øge driftsfokus i den øverste ledelse, erstattes den nuværende Sundhedsforvaltning af tre forvaltninger. Hver forvaltning ledes af en forvaltningschef, der indgår i den øverste ledelse i Sundhed og Omsorg.

Forvaltningerne får ansvar for hver deres målgruppe og den tydelige ansvarsfordeling mellem sundhedsenheder og hjemmepleje går gennem alle ledelseslag. Den genfindes også på medarbejderniveauet, hvor det entydige fokus, understøtter medarbejderne i at være der for borgerne i stedet for at bruge tid på at koordinere mellem enheder. Det sikres desuden, at det tværfaglige samarbejde går på tværs af enhederne og forvaltningerne.

Organisationsændringen styrker arbejdet med god læringskultur ved at sikre mere nærværende ledelse lokalt, og ved at udvikle kulturen tæt på praksis og sammen med medarbejderne. Derudover er der øget fokus på samarbejdet med borgere og pårørende som en afgørende del af den stærke fagprofessionelle medarbejders kunnen. Arbejdet med kultursporet er uddybet i bilag 10.

Endelig indstilles det at adskille plejehjem og lokalcentre for at styrke ledelsens fokus på plejehjemsdriften. På tilsvarende vis samles driften af lokalcentrene, og der påbegyndes en inddragende proces om at udvikle lokalcentrene. Målet er, at lokalcentrene i højere grad skal skabe rammen for fællesskaber og ensomhedsforebyggelse, og at der skabes et bredere engagement og inddragelse af lokalsamfundet.

### Indstilling

Det indstilles:

At 1) Byrådet vedtager den foreslåede organisationsændring i Sundhed og Omsorg.

### Sagens forløb

26-11-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 30-11-2020 Magistraten

Fremsendes til [adresse] med bemærkning, at Magistraten i mødet den 30. november 2020 anbefaler, at byrådet tiltræder Magistratsafdelingen for Sundhed og Omsorgs indstilling af 26. november 2020.

Borgmester Otto Andresen, rådmand Kaspar Danielsen, rådmand Curt Andresen, Marlene Holst og Tom Mathiasen tog forbehold.

Der blev stillet en række spørgsmål, som søges besvaret til Byrådsbehandlingen:

* Hvordan – og med hvilke konkrete initiativer/ mekanismer sikres et samspil på tværs mellem søjlerne ?
* Hvordan bliver det lettere for borgerne, og hvordan arbejdes der konkrete med flere kendte medarbejdere – konkrete eksempler ?
* Hvordan arbejdes der konkret med stærkere implementering af Cura ?
* Kan der sættes ca. tal på for mange medarbejdere, der er i de forskellige stabsfunktioner, og mere generelt på de enkelte områder ?
* Hvad bliver der gjort i den videre proces for at sikre opbakning og ejerskab hos medarbejderne ?

I en række tilfælde er der allerede svar i materialet, men der udarbejdes notat, som beskriver det nærmere.

Der blev stillet spørgsmål til om organisationsændringen kunne gennemføres inden 1. maj. Det er næppe muligt, bl.a. fordi en række stillinger er i åbne opslag, og der skal planlægges med 8 ugers vagtplaner.

 02-12-2020 [adresse]
Fremsendes til Sundheds- og Omsorgsudvalget til behandling i henhold til beslutning i byrådets møde den 2. december 2020.
 09-12-2020 Sundheds- og Omsorgsudvalget

Udvalget anerkender de opmærksomhedspunkter, der er rejst i forbindelse med foretræderne for udvalget. Det er en stor og kompleks opgave, som ledere og medarbejdere står overfor med en ny organisering af Sundhed og Omsorg.

Jf. foretræderne fra HMU og DSR forudsætter udvalget et særligt fokus på at sikre attraktive arbejdspladser som et hovedelement i den fremadrettede proces for omorganisering. Udvalget understreger samtidigt vigtigheden af kulturarbejdet og kultursporet, samt at medarbejderne inddrages i det praktiske arbejde med udviklingen af kulturen. For at imødekomme bekymringerne fra de ansatte omkring coronasituationen opfordrer udvalget forvaltningen til løbende at overvåge situationen og eventuelt udsætte implementeringen.

Udvalget påpeger endvidere, jf. Sundheds- og Omsorgsudvalgets anbefalinger, at det er afgørende at sikre stærke sundhedsfaglige profiler og kompetencer i den øverste ledelse samt stor ledelseserfaring.

Udvalget anbefaler desuden, at der sideløbende sættes et særskilt fokus på kompetence- og rekrutteringsudfordringer i Sundhed og Omsorg og herunder fokus på flest muligt faglærte medarbejdere. Udvalget anbefaler yderligere, at der nedsættes en politisk følgegruppe, jf. Det Konservative Folkepartis forslag herom. Slutteligt anbefaler udvalget, at man ikke tiltræder ændringsforslaget fra Alma Nilsson, men at dette videresendes til Byrådets Opgaveudvalg til inspiration.

Jf. ovenstående bemærkninger tog Henry Eriksen, Johannes Nørgaard, Sebastian Nørgaard, Tejs Jeppesen, Caroline Svendsen og Noah Poulsen forbehold med henblik på interne drøftelser i grupperne.

Marlene Holst kunne ikke tiltræde indstillingen.

 16-12-2020 Aarhus Byråd

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 16. december 2020 har vedtaget Magistratens indstilling med de anbefalinger, der er foreslået af Sundheds- og Omsorgsudvalget, jf. udvalgserklæringen af 9. december 2020 samt ændringsforslaget fra Socialdemokratiets, Venstres, Socialistisk Folkepartis og Radikale Venstres byrådsgrupper.

Enhedslisten de Rød-Grønnes byrådsgruppe og Alma Nilsson kunne ikke tiltræde indstillingen.

Sagen drøftes i Sundheds- og Omsorgsudvalget.